133. ईद ?
 पिछला एक माससँ चौबटिया खाली छलै । ओतऽ राखल चारि टा ईटा किओ चोरा लेने छलै । सड़ल आधा टा पटियाकेँ कुकुर-बिलारि भोज्य बस्तु बूझि नोंचि-नाँचि देने छलै । मास भरिसँ सून भेल जगह आइ बहारल छलै । ईटा बिनु फाटल पटियापर बैसल छलै जावेद । बगलमे बैसाखी राखल छलै । देहपर मात्र फाटल लुंगी आ गंजी, ठोरपर फुफरी पड़ल आ कारी केश गर्दासँ उज्जर भेल छलै । हम लऽग जा जावेदकेँ आदाब केलियै । उत्तरक प्रतिक्षा केने बिना पुछलियै "का हो जावेद, आज तँ तोरा आरकेँ पबनी छै न । सब नव कपड़ा पहिरने छै आ तूँ. . . "
ओ बाजल "राम भाइ आज पबनी है लेकिन हमरा नै । एक माह से रोजा रहै तेँ नै ऐलियै । आज ऐलियै तँ केओ भीखे नै दै है । सब ईद मनबैमे व्यस्त है । सालो भर हमरा जे दिन भीख भेटै है वैह दिन ईद होइ है । अल्ला ताला केहू के भेजिहे तब न हमर ईद होइहे । "
जावेदक बाद अल्लापर प्रश्न चिन्ह लगा देने छल । आशा अछि जे किओ ओकर रोजा खोलि देत । 